古骏赋
牛上士 (Tang)
寒关月壮。羽书南向。虏马秋肥。胡兵犯障。爟烽夜惊。候马相望。云横朔塞之前。雪满天山之上。于是天子按剑。将军事边。雷驱甲卒。直指幽燕。风蓬蓬而出海。波漫漫而腾天。当雁门而北上。薄龙沙而左旋。既而汉虏齐兵。三军合阵。虹旗彗扫。鼓声雷振。奕奕熊罴。森森锋刃。或左提而右拂。乍一留而一进。则有侠少骉眓。雄驹捷疾。耳若插筒。颅疑削出。跼金镳以弄影。控铁衔而齧膝。始䟃𧽼以舞风。忽濩略而追日。蒙具装。择组练。杂然一往。鼓仆旗旋。足不得摇。目不得眄。超腾绝壑。走及奔箭。疑隔汉之流星。似披云而出电。左贤为之胆慑。骨都为之颔战。飞奔肃肃。恣意驰逐。宛若游龙。行如惊鹿。左右披靡。东西往复。沟蹙汗以朱殷。毛拂霜而猬缩。萧条万里。顾盼翘陆。横塞上以长嘶。馀声振于山谷。况乃项籍英雄。驱驰冠戎。旗翻落日。剑倚长虹。惜良骓之不逝。歌美人于帐中。摧拔山之气泄。指乌江而路穷。遂使毕会战场。挑身锋镝。人控马以腾踊。马随人而奋击。转足生风。籋尘无迹。跳山超涧。冒刃冲敌。突围则汉将奔波。怒目则追军辟易。遭楚王之不利。当壮年之虚掷也。别有渥水龙媒。朱旄逸才。双瞳日耀。五色花开。逢汉王之弃置。跼吴坂以徘徊。思效技于金埒。愿追仙于玉台。怀玉台兮伤远道。朝朝暮暮衔枯草。千金买骨君傥知。百万交钱犹未老。垂两耳兮伏盐车。倚双辀兮惭蹇驴。绊权奇而不用。空倜傥其焉如。